Lokal forskrift om finansiering av private barnehager for tilskuddsåret 2027 i Brønnøy kommune
Fastsatt av kommunestyret i Brønnøy kommune (21.10.2026) med hjemmel i lov 17. juni 2005 nr. 65 om barnehager (barnehageloven) §§ 19 og 19 a, forskrift 23. mars 2026 nr. 454 om finansiering av private barnehager (finansieringsforskriften) § 1, jf. § 6, § 17 første ledd og § 18 første ledd.

§ 1. Rettslig grunnlag og formål
Forskriften er fastsatt med hjemmel i barnehageloven §§ 19 a til 19 c og forskrift om finansiering av private barnehager §§ 1, 6 og 9.
Formålet med forskriften er å fastsette satser for kommunalt tilskudd til private barnehager og bidra til likeverdig og lovmessig finansiering innenfor rammene av gjeldende nasjonalt regelverk.
§ 2. Virkeområde og definisjoner
Forskriften gjelder for private ordinære barnehager, familiebarnehager og åpne barnehager som er godkjent etter barnehageloven og som har rett til kommunalt tilskudd i Brønnøy kommune.
§ 3. Grunntilskudd til private barnehager
§ 3.1 Satser for grunntilskudd

Ordinære barnehager:
	Barn under 3 år:
	308 936 kr

	Barn over 3 år:
	169 466 kr



Familiebarnehager:
Kommunen har ikke egne kommunale familiebarnehager. Private familiebarnehager tildeles grunntilskudd i tråd med nasjonale satser som årlig fastsettes av Kommunaldepartementet, jf. finansieringsforskriften § 17.
Åpne barnehager:
Kommunen har ikke egne kommunale åpne barnehager. Private åpne barnehager tildeles grunntilskudd i tråd med nasjonale satser som årlig fastsettes av Kommunaldepartementet, jf. finansieringsforskriften § 18.
§ 3.2 Beregningsgrunnlaget og forbehold om endringer
Satsene er beregnet på grunnlag av det siste tilgjengelige kommuneregnskap som er regnskapsåret 2025. 
For ordinære barnehager er satsene beregnet ut fra kommunens ordinære driftsutgifter i tilsvarende kommunale barnehager, med de fradragene og påslagene som følger av barnehageloven § 19a og finansieringsforskriften. 
Foreldrebetaling for kommunale barnehager er trukket fra beregningsgrunnlaget.  
Satsgrunnlaget er indeksregulert med kommunal deflator (forventet pris- og lønnsvekst i kommunesektoren).
Kommunen tar forbehold om at satsene kan justeres dersom: 
1. Stortinget vedtar endringer i kommunal deflator.
2. Stortinget vedtar endringer i maksimalpris for foreldrebetaling. 
3. Kommunen vedtar lavere foreldrebetaling enn nasjonal maksimalpris. 
4. Nasjonale myndigheter vedtar endringer i lov og forskrift i løpet av tilskuddsåret som medfører endringer i beregninger av satser.
Eventuelle justeringer av satser på grunn av forhold nevnt over, foretas administrativt uten forhåndsvarsel jf. forvaltningsloven §37, fjerde ledd, bokstav c. Justerte satser formidles til private barnehager og forskrift oppdateres uten unødig opphold. 
§ 3.3 Begrensninger i kommunens plikt til å gi tilskudd
Ved beregning av tilskudd til en privat barnehage skal kommunen gjøre fradrag for den delen av barnehagens drifts-, administrasjons- og kapitalkostnader som dekkes av andre offentlige tilskudd eller annen indirekte offentlig økonomisk støtte.
Hvis den private barnehagen har lavere foreldrebetaling enn tilsvarende kommunale barnehager, har kommunen ikke plikt til å dekke denne differansen.
Kommunen har ikke plikt til å gi tilskudd til den private barnehagen for flere barn enn barnehagen er godkjent for.
§ 4. Ekstra grunntilskudd
Private barnehager som har tilsvarende særlige driftsforutsetninger eller særlige behov i barnegruppen som kommunale barnehager hvor slike utgifter er holdt utenfor beregningsgrunnlaget, har rett til ekstra grunntilskudd. Tildeling av ekstra grunntilskudd skjer ved enkeltvedtak.
Kommunen har ved fastsetting av grunntilskudd ikke holdt driftsutgifter i kommunale barnehager utenfor beregningsgrunnlaget, og har som en konsekvens vurdert at det ikke foreligger særlige driftsforutsetninger for kommunale barnehager som gir grunnlag for ekstra grunntilskudd for private barnehager etter finansieringsforskriften § 9.
Det fastsettes derfor ikke egne satser for ekstra grunntilskudd.
§ 5. Kommunale satsinger
Kommunen kan holde utgifter som følger av kommunale satsinger utover lov- eller forskriftskrav utenfor beregningen av grunntilskudd, når kostnadene ses i sammenheng med kommunens oppgaver som barnehagemyndighet og gjelder både kommunale og private barnehager, jf. finansieringsforskriften § 8.
Dette gjelder eksempelvis:
· Innkjøp av digitale verktøy for alle barnehagene.
· Fagsamlinger og annen veiledning fra barnehagemyndigheten med alle barnehager som målgruppe.
· Felles opplegg for kommunale og private barnehager knyttet til veiledning av nyutdannede pedagoger.
§ 6. Pensjonstilskudd og eiendomstilskudd
Pensjonstilskudd og eiendomstilskudd fastsettes etter nasjonale satser av Kunnskapsdepartementet og avgjøres ved enkeltvedtak for den enkelte barnehage, jf. finansieringsforskriften §§ 13–16.
§ 7. Rapportering, tilskuddsperiode og barnehageopptak
Barn i både kommunale og private barnehager rapporteres 15. desember året før tilskuddsåret. Barnetallet 15. desember gir grunnlag for tilskudd i perioden 1. januar–31. desember. Tilskudd til barnehagene fastsettes i enkeltvedtak innen 31. januar.
Som hovedregel følger Brønnøy kommune barnehagelovens bestemmelser om opptak og vil kun unntaksvis ta inn barn i perioden 1. desember til 31. juli. Samordnet hovedopptak har søknadsfrist 1. mars hvert år. Barn med særlige behov eller barn som tas inn som følge av rekrutteringstiltak, kan gi grunnlag for plass i perioden utenfor hovedopptak. I disse tilfellene kan den private barnehagen få grunntilskudd etter enkeltvedtak utenfor tellingen 15. desember.
Barnehagene skal etter krav fra kommunen gi opplysninger om antall barn, antall årsverk barnehagen har pensjonsforpliktelse for, samt informasjon om pensjonsavtaler og pensjonskostnader. Opplysningene skal rapporteres i samsvar med de krav og frister kommunen fastsetter.
§ 8. Enkeltvedtak om kommunalt tilskudd
Tilskuddet til den enkelte private barnehage fastsettes som enkeltvedtak etter barnehageloven §§ 19 a–c og finansieringsforskriften § 3, med grunnlag i satsene fastsatt i denne forskriften.
§ 9. Forskriftsbehandling
· Forskriften sendes ut på offentlig høring med 6 uker høringsfrist, jf. forvaltningsloven kapittel 7.
· Forskriften fastsettes av kommunestyret og kunngjøres for barnehagene innen 30. november 2026.
· Forskriften skal kunngjøres på lovdata.no. 
· Det er ikke klageadgang på satser fastsatt i forskrift. Det er klageadgang på enkeltvedtak om tilskudd, jf. Forvaltningsloven.

§ 10. Ikrafttredelse
Forskriften trer i kraft 1. januar 2027 og gjelder for tilskuddsåret 2027. Forskriften gjelder for ett tilskuddsår og erstattes årlig. Ny lokal forskrift erstatter tidligere lokal retningslinje om tilskudd til ikke kommunale barnehager i Brønnøy vedtatt av kommunestyret i PS 77/22 14.12.2022.

